รายได้ทะลุเป้าแสนล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

โพสต์ทูเดย์ — คลังโชว์ตัวเลขเก็บรายได้รัฐ 5 เดือนแรก 5.5 แสนล้าน เกินเป้าหมายกว่าแสนล้าน
นายสาธิต รังคสิริ ผู้อำนวยการสำนักงานเศรษฐกิจการคลัง เปิดเผยว่า การจัดเก็บรายได้รัฐบาลสุทธิในเดือน ก.พ. 2553 อยู่ที่ 97,416 ล้านบาท สูงกว่าเป้า 1.95 หมื่นล้านบาท เป็นผลจากการบริโภคและการนำเข้าที่ขยายตัวตามเศรษฐกิจที่ฟื้นตัวอย่างต่อเนื่อง ส่งผลให้ในช่วง 5 เดือนแรกของปีงบประมาณ 2553 รัฐบาลจัดเก็บรายได้ 558,794 ล้านบาท สูงกว่าเป้าหมาย 1.07 แสนล้านบาท หรือ 23.8%
ทั้งนี้ ในเดือน ก.พ. 2553 ภาษีที่จัดเก็บได้สูงกว่าประมาณการ3 อันดับแรก ได้แก่ ภาษีมูลค่าเพิ่ม ภาษีน้ำมัน และภาษีสรรพสามิตรถยนต์ เป็นผลจากการบริโภคและการนำเข้าที่ขยายตัวสอดคล้องกับการฟื้นตัว ของเศรษฐกิจอย่างต่อเนื่อง 
อย่างไรก็ตาม ในส่วนของภาษีสรรพสามิตรถยนต์แม้ว่าจะจัดเก็บได้สูงกว่าประมาณการ 2,460 ล้านบาท แต่ลดลงเมื่อเทียบกับเดือนก่อน ซึ่งส่วนหนึ่งเกิดจากผู้บริโภคชะลอการซื้อ เพื่อรอการเปิดตัวรถยนต์รุ่นใหม่ และการจัดงานมอเตอร์โชว์ในเดือนมี.ค. 2553
สำหรับในช่วง 5 เดือนแรกของปีงบประมาณ 2553 ทั้งสามกรมจัดเก็บรายได้หลัก ได้แก่กรมสรรพสามิต กรมสรรพากร และกรมศุลกากร จัดเก็บภาษีได้สูงกว่าเป้าหมาย 47,270, 44,407 และ 8,497 ล้านบาท หรือ 39.3% 13.1% และ 27.5% ตามลำดับ
นายสาธิต กล่าวว่า จากผลการจัดเก็บรายได้รัฐบาลในช่วง 5 เดือนแรกของปีงบประมาณ 2553 ที่ปรับตัวดีขึ้นอย่างต่อเนื่อง ทำให้กระทรวงการคลังมั่นใจว่าการจัดเก็บรายได้ของรัฐบาลปี 2553 จะเป็นไปตามเป้าหมายที่คาดการณ์ไว้จำนวน 1.522 ล้านล้านบาท หรือสูงกว่าประมาณการ 1.72 แสนล้านบาท อย่างแน่นอน 
แหล่งข่าวจากกระทรวงการคลัง เปิดเผยว่า แม้การจัดเก็บรายได้ในเดือน ก.พ. จะสูงกว่าเป้าหมายเมื่อเทียบกับช่วงเดียวกันของปีก่อน แต่เมื่อเทียบกับเดือน ม.ค. แล้วถือว่าชะลอตัวลงเกือบทุกหมวด เนื่องจากผู้บริโภคกังวลปัญหาการเมือง ทำให้ไม่กล้าจับจ่ายใช้สอย